劉子傑

劉子傑，香港中間派人士，香港民主黨成員，前香港葵青區議會青發選區議員。喺2020年12月6號，佢喺民主黨黨員大會中成功當選民主黨中央委員會委員。

經歷 
劉子傑喺2002年加入民主黨做義工，之後喺2008年成為李永達嘅選舉職員，大學畢業後加入成為全職職員，2009年起做喺地區辦事處擔任議員助理。

劉喺2011年參與當年嘅區議會選舉，但係未能夠打敗時任區議員潘小屏。

之後，佢喺2012年擔任民主黨葵青區社區主任，再度參與2015年嘅區議會選舉，但未能夠打敗原委任議員林翠玲。

而去到2019年，親中陣營因為逆民意力撐逃犯條例修訂草案，選情大受影響，佢喺2019年區議會選舉入面以高達5061票成功擊敗時任區議員林翠玲，成功當選葵青區議會青發選區民選議員，後來仲出任葵青區議會審核委員會副主席；2021年7月11號劈炮唔撈。

喺2021年香港立法會選舉，由於選舉制度係喺北京未經諮詢或香港泛民主派同意之下強行修訂，又加入所謂嘅國家安全審查機制，所以好多泛民主派成員都選擇唔參與。不過，劉子傑同埋前公民黨成員譚家浚合組嘅公司「GMENU」就協助自稱中間派嘅社福界候選人狄志遠進行選舉工程。當時公民黨前成員、沙田區前區議員黃文萱就批評佢哋無骨氣，又話同佢哋接觸過，但對佢哋回覆好失望。黃文萱又表明唔會再同佢哋合作。另外，被政府剝奪資格，之後被逼流亡英國嘅前民主黨區議員郭天立，亦喺社交媒體貼咗一張名單點名批評一啲透過唔同型式參與呢次選舉嘅「自稱民主派」，其中包括劉子傑。呢張名單之後得到其他民主派中人和應，包括梁頌恆、麥梓健、廖栢康、俞竣晞等。

佢喺回覆傳媒查詢嘅時候，反問「我識得光合作用？」，重借啲意批評部分屋企有錢嘅「抽水」人士，為咗搏出位而呃Like咁話。

香港民主黨員
前葵青區議員
香港中間派人士